Yderligere tre mistænkte er blevet anholdt i forbindelse med drabene på en dansk og en norsk kvinde i Marokko

Ouziad Younes, Rachid Afatti og Ejjoud Abdessamad er navnene på tre af de fire anholdte i sagen om drabene på Louise Vesterager Jespersen (24) og Maren Ueland (28).

Det oplyser marokkansk politi torsdag formiddag ifølge nyhedsbureauet AP.

Ud over at sætte navn på de anholdte har marokkansk politi frigivet billeder af de tre mistænkte.

Artiklen fortsætter under billedet ...

Ejjoud Abdessamad er en af de i alt fire mistænkte, som er anholdt i forbindelse med dobbeltdrabet. Sagen efterforskes som terror. Politifoto

Tirsdag oplyste Marokkos indenrigsministerium, at én person var anholdt. Med de seneste anholdelser er i alt fire personer således pågrebet i sagen.

De tre mænd blev ligesom den første anholdt i den marokkanske storby Marrakesh.

Artiklen fortsætter under billederne ...

Ouziad Younes. Politifoto

Rachid Afatti. Politifoto

Mændene er mistænkt for at tilhøre en ekstrem islamisk gruppe.

PET bekræftede onsdag aften, at der på internettet har floreret en video, som angiveligt viser drabet på en af de to dræbte kvinder.

Torsdag udtaler efterretningstjenesten i den forbindelse:

'Der har været forlydender i internationale medier om, at danske myndigheder skulle kunne bekræfte ægtheden af den video, som angiveligt viser drabet på en af de to dræbte kvinder i Marokko. PET er sammen med Rigspolitiet fortsat i gang med at analysere videoen, og vi kan på nuværende tidspunkt ikke sige noget nærmere om videoens ægthed.'

PET: Drab kan muligvis relateres til Islamisk Stat

Artiklen fortsætter under billedet ...

Marokkanske efterforskere uden for den bus, hvori de tre anholdte blev tilbageholdt. (Politifoto)

Ifølge den danske statsminister, Lars Løkke Rasmussen, der torsdag morgen holdt pressemøde om sagen, er oplysningerne medvirkende til, at drabene betragtes som mulig terror.

24-årige danske Louisa Vesterager Jespersen og hendes norske veninde 28-årige Maren Ueland blev mandag fundet dræbt ved deres telt i et populært vandreområde ikke langt fra landsbyen Imlil.

Kvinderne var på en måned lang ferie i landet, hvor de angiveligt var på vej til at bestige Nordafrikas højeste bjerg, Toubkal.

De to kvinder studerede sammen på Universitetet i Sørøst-Norge. De gik på andet studieår på studieretningen friluftsliv-, kultur- og naturvejledning og var erfarne vandrere.

De er blevet beskrevet som meget aktive og dygtige studerende.

PET skrev i meddelelsen onsdag, at drabene har været usædvanligt brutale.

- Der er tale om en usædvanligt bestialsk sag om drab på to helt uskyldige unge kvinder.

Danmarks ambassadør i Marokko befinder sig i Marrakesh og har en tæt dialog med marokkanerne om sagen.

Udenrigsministeriet: Myndigheder undersøger terror-vinkel

Rigspolitiet har ligeledes sendt en medarbejder til Marokko for at bistå med opklaringen.